आजादी का गहरा रिश्ता लोकतंत्र से है। अन्य किसी भी प्रकार की व्यवस्था में सार्वजनिक आजादी की कल्पना नहीं की जा सकती। वहाँ आजादी शासन करने वाले समूह, वर्ग, कबीले या संप्रदाय से नियंत्रित होती है और उसके ही हित में गढ़ी गई नैतिकता से संचालित होती है। केवल लोकतंत्र में ही किसी देश या राष्ट्र की सांस्कृतिक बहुलता और सामुदायिक भिन्नता की रक्षा करते हुए समानता की एक आधुनिक अवधारणा निहित होती हैं। इस समानता की बुनियाद पर ही स्वतंत्रता का ढाँचा खड़ा हो सकता है। अंबेडकर ने कहीं लिखा है कि ‘समानता एक कल्पना हो सकती है, फिर भी, व्यवस्था के सिद्धांत के रूप में इसे स्वीकार किया जाना चाहिए।’ इस सिद्धांत की स्वीकृति के बगैर न तो सच्चा लोकतंत्र आएगा और न ही सच्ची आजादी मिलेगी। सब से बढ़ कर इसके बगैर सच्चा लोकतांत्रिक साहित्य भी नहीं रचा जाएगा।